სალონგის ეროვნული პარკი
სალონგის ეროვნული პარკი (ფრანგ. Parc national de la Salonga) — ეროვნული პარკი კონგოს დემოკრატიულ რესპუბლიკაში. მდებარეობს მდინარე კონგოს აუზში. წარმოადგენს აფრიკის ნოტიო ტროპიკული ტყეების უდიდეს რეზერვს, რომელიც მოიცავს 36 000 კმ² ტერიტორიას. პარკში გავრცელებულ ცხოველთა შორის არიან: ჯუჯა შიმპანზეები, სალონგის მაიმუნები (Cercopithecus dryas), ზაირის ფარშავანგები, ტყის სპილოები, აფრიკული პატარა დინგიანი ნიანგები და ა. შ. 1984 წლიდან პარკი შესულია იუნესკოს მსოფლიო მემკვიდრეობის ძეგლთა სიაში. ქვეყნის აღმოსავლეთ ნაწილში მიმდინარე სამოქალაქო ომის გამო, იუნესკომ ის 1999 წელს საფრთხის ქვეშ მყოფ ძეგლთა სიაში გადაიტანა. 2021 წლის 19 ივლისს იუნესკომ ეროვნული პარკი საფრთხის ქვეშ მყოფი ძეგლების სიიდან ამოიღო.